ปตท.โยกมือการเงิน หุ้นร้อนรับน้ำมันพุ่ง
เครือ ปตท. ขยับมือการเงินภายในกลุ่ม &#8220;วิรัตน์&#8221; โยกจาก TOP ไป IRPC ด้านหุ้น PTT ผงาดรับน้ำมันพุ่ง
17 ส.ค. 2554

เครือ ปตท. ขยับมือการเงินภายในกลุ่ม “วิรัตน์” โยกจาก TOP ไป IRPC ด้านหุ้น PTT ผงาดรับน้ำมันพุ่ง 
นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) เปิดเผยว่า บริษัท ปตท. (PTT) ซึ่งเป็นผู้ถือหุ้นใหญ่ได้มีนโยบายโยกย้ายผู้บริหารด้านการเงินภายในกลุ่ม โดยนายวิรัตน์ เอื้อนฤมิต จาก TOP ย้ายไปรับตำแหน่งรองกรรมการผู้จัดการใหญ่ สายบัญชีและการเงิน ในบริษัท ไออาร์พีซี (IRPC) และได้แต่งตั้งให้นางนิธิมา เทพวนังกูร จากบริษัท ปตท.อะโรเมติกส์และการกลั่น (PTTAR) เข้ามาแทนนายวิรัตน์
การทำธุรกิจของบริษัทปี 2554 จะดีขึ้นหลังจากราคาน้ำมันและค่าการกลั่นดีขึ้น รวมถึงนโยบายรัฐบาลที่ได้เปลี่ยนแปลงนโยบายราคาขาย LPG ซึ่งจะทำให้ราคาขาย LPG สะท้อนราคาตลาดที่แท้จริงมาก และบริษัทจะเพิ่มกำลังผลิต LPG มากขึ้น จากเดิมเดือนละ 1.5 หมื่นตัน เป็น 3 หมื่นตัน ซึ่งจะส่งผลให้ส่วนต่างราคา (มาร์จิน) ดีขึ้น
สำหรับเหตุการณ์จลาจลในอียิปต์ส่งผลให้ราคาน้ำมันเพิ่มขึ้นและหนุนให้หุ้นบริษัท ปตท. (PTT) ผงาด โดยปิดที่ 338 บาท เพิ่มขึ้น 3 บาท ขณะที่ บริษัท ปตท.สำรวจและผลิตปิโตรเลียม (PTTEP) บวก 4 บาท ปิดที่ 164.50 บาท